KIRJALLINEN KYSYMYS E-3118/00 esittäjä(t): Brigitte Langenhagen (PPE-DE) komissiolle. Eläinten ruhojen käyttö eläinjauhossa.



Virallinen lehti nro 151 E , 22/05/2001 s. 0068 - 0069



KIRJALLINEN KYSYMYS E-3118/00 esittäjä(t): Brigitte Langenhagen (PPE-DE) komissiolle (6. lokakuuta 2000) Aihe: Eläinten ruhojen käyttö eläinjauhossa Päätös, jolla kielletään 1. lokakuuta 2000 lähtien hyötyeläinten ruhojen käyttö eläinjauhoissa ja rehuissa, aiheuttaa suurta epävarmuutta Saksan maatiloilla, teurastamoissa ja alan yhdistyksissä. Uusien käsittelymääräysten pelätään aiheuttavan yksipuolisia lisäkustannuksia. 1. Millä perusteilla kyseinen päätös tehtiin? Onko perusteille olemassa tieteellistä näyttöä? 2. Mitä lisäkustannuksia päätöksen täytäntöönpano aiheuttaa? Kenen kuuluu vastata näistä kustannuksista? 3. Määrätäänkö kustannusten kattamisesta? 4. Onko komission mielestä olemassa vaara, että päätöstä voitaisiin kiertää muihin käsittelytapoihin siirtymällä? 5. Mitä mieltä komissio on Saksan soveltamasta menetelmästä eläinjauhon valmistamiseksi (vähintään 20 minuuttia kestävä painesterilointi 3 barin paineella 133 asteen lämpötilassa)? 6. Voitaisiinko tämä menetelmä komission mielestä ottaa käyttöön koko Euroopassa? Saataisiinko näin aikaan Euroopan laajuisesti optimaalinen kuluttajansuoja? David Byrnen vastaus komission puolesta (1. joulukuuta 2000) 1. Arvoisa parlamentin jäsen viittasi komission 19. lokakuuta 2000 antamaan ehdotukseen Euroopan parlamentin ja neuvoston asetukseksi muiden kuin ihmisravinnoksi tarkoitettujen eläinten sivutuotteiden terveyssäännöistä(1). Keskeinen osa ehdotusta on kielto kierrättää tiettyjä eläimistä saatavia sivutuotteita eli kuolleita eläimiä ja hävitettäväksi määrättyä eläinperäistä ainesta eläinten ravintoketjuun. Eläinrehun tuotannossa saisi näin ollen käyttää raaka-aineena ainoastaan ihmisravinnoksi kelpaaviksi katsotuista eläimistä saatua ainesta. Ehdotus perustuu yhdeksään tieteellisen ohjauskomitean antamaan tieteelliseen lausuntoon, joista kaikissa suositellaan jättämään eläinten ravintoketjusta pois ihmisravinnoksi kelpaamattomista eläimistä saatava aines. Ehdotuksen perusteluissa kerrotaan taustatietoja, joilla perustellaan, miksi tällaista muuksi kuin ihmisravinnoksi tarkoitettuja eläinten sivutuotteita koskevaa uutta politiikkaa tarvitaan, ja esitetään täydellinen luettelo tieteellisistä lausunnoista. Suojatoimenpiteenä on tarkoitus esittää jäsenvaltioille ehdotuksen muutettu versio, joka koskee vain kuolleita eläimiä, 20.21. marraskuuta kokoontuneen maatalousneuvoston kehotuksesta. 2. Komissio on tietoinen siitä, että kiellettäessä tietyn eläinperäisen aineksen kierrättäminen rehukäytöstä saattaa syntyä joitakin ongelmia. Erityisesti ehdotukseen liittyvät kustannusnäkökohdat saattavat olla merkittäviä, koska tietyn eläinperäisen aineksen ja ruhojen hävittämisestä tulee uusien sääntöjen vuoksi menoerä, kun niillä aiemmin oli taloudellista hyötyarvoa. Ongelman ratkaisemiseksi ehdotukseen sisältyy useita vaihtoehtoja näiden eläinten sivutuotteiden käytölle tai hävittämiselle. Vaihtoehtoja ovat mm. rinnakkaispoltto, kompostointi, biokaasujen tuotanto, lannoitteet ja petrokemian teollisuus. Kustannuksia voidaan näiden vaihtoehtoisten käyttö- tai hävitystapojen ansiosta tasapainottaa. Vaikutuksia on analysoitu ehdotuksen perusteluissa. 3. Komission tiedossa on, että jäsenvaltioilla on jo käytössä lukuisia toimintatapoja eläinten sivutuotteiden käsittelyyn ja hävittämiseen myönnettävän rahoitustuen osalta. Jotta tämä tilanne ei vaikuttaisi maataloustuotteiden välisen kilpailun ehtoihin, ehdotetussa asetuksessa säädetään, että asiasta voidaan yhteisön laajuisesti vahvistaa yhdenmukaiset säännöt. 4. Asetukseen sisältyvät tarvittavat säännökset, joilla taataan erilaisen eläinperäisen aineksen erottelu keräyksen, kuljetuksen, varastoinnin ja käsittelyn aikana ja järjestetään luotettava valmiiden tuotteiden tunnistus- ja rekisteröintijärjestelmä. 5. ja 6. Eläinjätteen prosessoimisessa sovellettavista toimenpiteistä tarttuvilta spongiformisilta enkefalopatioilta suojaamiseksi 19. heinäkuuta 1999 tehdyssä neuvoston päätöksessä 1999/534/EY(2) säädetään, että kaikki nisäkäsperäinen lihaluujauhon valmistukseen eläinten ravinnoksi tarkoitettu eläinjäte on 1. huhtikuuta 1997 alkaen prosessoitava seuraavien vähimmäisvaatimusten mukaisesti: 133 °C:ssa 20 minuuttia 3 baarin paineessa. Lisäksi 1. heinäkuuta 2000 alkaen suuririskinen märehtijöistä peräisin oleva ja eläinten ravinnoksi tarkoitettu renderoitu rasva on prosessoitava edellä mainittujen vaatimusten mukaisesti. Nämä vaatimukset perustuvat nykyisiin tieteellisiin lausuntoihin ja niitä tarkastellaan uudestaan alalla tapahtuvan tieteellisen kehityksen valossa. (1) KOM(2000) 574 lopullinen. (2) EYVL L 204, 4.8.1999.